Beiðni lögreglunnar á Vesturlandi um að aðskilja eldflaug og styttuna af Guðríði fór fyrir tvö dómstig. Landsréttur hefur heimilað lögreglunni að logskera gat á eldflaugina til að ná styttunni út.
Ásmundur Kristinn Ásmundsson, aðstoðaryfirlögregluþjónn hjá Lögreglunni á Vesturlandi, segir að lögreglan hafi talið rétt að óska eftir heimild Héraðsdóms Vesturlands til að ná styttunni af Guðríði úr skúlptúr tveggja listakvenna, sem þær segja vera eldflaug, því það sé ekki hægt nema valda skemmdum á skúlptúrnum. Fram kemur í afriti af úrskurði Héraðsdóms Vesturlands sem kveðinn var upp 4. maí og fréttastofa RÚV hefur afrit af, að lögreglan höfðar málið gegn listakonunum tveimur sem gerðu eldflaugina, þeim Bryndísi Björnsdóttur og Steinunni Gunnlaugsdóttur. Héraðsdómur taldi að ekki væri nauðsynlegt að ná styttunni úr eldflauginni til að upplýsa hver hefði stolið henni. Ekki væru brýnir rannsóknarhagsmunir sem réttlæti að eyðileggja listaverk kvennanna tveggja, þ.e.a.s. eldflaugina.
Lögregla kærði úrskurð Héraðsdóms Vesturlands til Landsréttar sem samþykkti beiðni um að gera gat á eldflaugina til að ná styttunni út. Landsréttur byggir niðurstöðuna á því að lögum samkvæmt er heimilt að leita að þýfi í hirslum sakborninga. Eins og atvikum máls þessa sé háttað verði að telja að jafna megi þeim hlut er styttuna inniheldur og varnaraðilar segja vera geimflaug, til hirslu í skilningi laganna. Landsréttur veitti því lögreglunni heimild til að leita að styttunni af Guðríði inni í eldflauginni.
Ásmundur segir viðbúið að taka þurfi botninn úr eldflauginni með logskurði. Þegar styttunni hefur verið náð úr verður botninn síðan logsoðinn aftur á sinn stað.
Styttan var tekin ófrjálsri hendi af stalli sínum að Laugarbrekku á Snæfellsnesi, í mars. Listakonurnar Bryndís Björnsdóttir og Steinunn Gunnlaugsdóttir komu styttunni fyrir í heimagerðri eldflaug og settu upp við Nýlistasafnið í Reykjavík. Bæjarstjórinn í Snæfellsbæ kærði þjófnaðinn á styttunni og skemmdarverk.
Landsréttur hefur veitt lögreglunni á Vesturlandi heimild til að leita að hinni stolnu styttu af Guðríði Þorbjarnardóttur inni í eldflaug tveggja listakvenna. Héraðsdómur Vesturlands hafði hafnað beiðninni.